Driejarige dood ná bure se honde hom aanval(Foto: SA Polisie) ŉ Driejarige seuntjie van Kirkwood in die Oos-Kaap is dood nadat hy deur twee vegbulterriërs aangeval is. Charl Baartman was omstreeks 12:20 Woensdag in die bure se erf in Aquapark toe die twee vegbulterriërs, ook bekend as Amerikaanse veghonde, hom aangeval het. Hy is na die naaste hospitaal gehaas waar hy aan sy beserings beswyk het. Volgens sers. Majola Nkohli, polisiewoordvoerder, is inligting oor die voorval in dié stadium skraps en het die polisie ŉ geregtelike doodsondersoek begin. “Die twee honde is later na die plaaslike DBV gevat om van kant gemaak te word.” Enigiemand met inligting oor die voorval word versoek om die ondersoekbeampte, AO Morné van Tonder, by 082 441 7738 te bel.